Eg kan forsikre representanten Helleland om at eg har stor tiltru til at private selskap kan ta sikkerheita i vare på ein god måte, noko m.a. luftfarten er eit godt døme på. Det eg er oppteken av, er at omstilling av sentrale samfunnsfunksjonar ikkje skal medføre at ein pressar kravet til effektivitet på ein slik måte at det svekkjer tryggleiken til dei reisande. Det betyr ikkje at private selskap ikkje set sikkerheit høgt. Men det betyr at me som styresmakter må forsikre oss om at viktige omstillingar i samfunnet skjer i eit tempo og på ein slik måte at tryggleiken vert teken i vare på ein god måte. Det er dette som er gjenspegla i Soria Moria-erklæringa.